b'\n_START_ARTICLE_\nFerdinand Poga\xc4\x8dnik\n_START_SECTION_\n\xc5\xbdivljenje in delo\n_START_PARAGRAPH_\nPoga\xc4\x8dnik je bil izredno nadarjen in marljiv dijak. Gimnazijo je v letih 1850\xe2\x80\x931858 obiskoval v Ljubljani in bil do 7. razreda gojenec Alojzijevi\xc5\xa1\xc4\x8da; od 3. razreda dalje je bil vedno najbolj\xc5\xa1i v razredu. Tudi kot \xc5\xa1tudent prava na Dunaju je bil vseskozi med najbolj\xc5\xa1imi. Po koncu \xc5\xa1tudija se je posvetil odvetni\xc5\xa1tvu in nadaljeval tradicijo stalnega slovenskega odvetnika na Dunaju. V svoji stroki se je uveljavil kot zelo uspe\xc5\xa1en zagovornik in re\xc5\xa1eval najbolj zahtevne pravde. Slovenskega politi\xc4\x8dnega in kulturnega \xc5\xbeivljenja se ni neposredno udele\xc5\xbeeval, pa\xc4\x8d pa je ohranil stik s slovensko dunajsko dru\xc5\xbebo. Bil je o\xc5\xbeji Stritarjev prijatelj in pri\xc4\x8da pri njegovi poroki. V \xc4\x8dlanku\xc2\xa0\xc2\xbbKateri pomo\xc4\x8dki naj se upotrebljujejo, da se rabljenje slovenskega jezika pri porotnih obravnavanjih na Kranjskem in slovenskih delih na \xc5\xa0tajerskem, Koro\xc5\xa1kem in v Primorju dose\xc5\xbee\xc2\xab\xc2\xa0(SN 1874, \xc5\xa1t. 1550), daje nasvete, kako in v koliko je raba slovenskega jezika pri najvi\xc5\xa1jih sodi\xc5\xa1\xc4\x8dih mogo\xc4\x8da. Leta 1876 je zastopal E. Jelov\xc5\xa1kovo v pravdi za Pre\xc5\xa1ernovo literarno dedi\xc5\xa1\xc4\x8dino in prejel od nje v zahvalo\xc2\xa0\xc2\xbbPesem od zidanja cerkve na \xc5\xa0marni gorici\xc2\xab.'